ΟΔΗΓΙΑ 1999/28/ΕΚ ΤΗΣ ΕΠΙΤΡΟΠΗΣ της 21ης Απριλίου 1999 για την τροποποίηση του παραρτήματος της οδηγίας 92/14/ΕΟΚ του Συμβουλίου για τον περιορισμό της χρησιμοποίησης των αεροπλάνων που υπάγονται στο παράρτημα 16 μέρος ΙΙ κεφάλαιο 2 τόμος 1 της σύμβασης για τη διεθνή πολιτική αεροπορία, δεύτερη έκδοση (1988) (Κείμενο που παρουσιάζει ενδιαφέρον για τον ΕΟΧ) Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, την οδηγία 92/14/ΕΟΚ του Συμβουλίου, της 2ας Μαρτίου 1992, για τον περιορισμό της χρησιμοποίησης των αεροπλάνων που υπάγονται στο παράρτημα 16 της σύμβασης για τη διεθνή πολιτική αεροπορία, μέρος ΙΙ κεφάλαιο 2 τόμος 1, δεύτερη έκδοση (1988)(1), όπως τροποποιήθηκε από την οδηγία 98/20/ΕΚ(2), και ιδίως το άρθρο 9α, Εκτιμώντας: (1) ότι το άρθρο 3 της εν λόγω οδηγίας εξαιρεί τα αεροπλάνα που αναγράφονται στο σχετικό παράρτημα, υπό τον όρο ιδίως ότι εξακολουθούν να χρησιμοποιούνται από φυσικά ή νομικά πρόσωπα εγκατεστημένα στη χώρα νηολόγησής τους κατά την περίοδο αναφοράς· (2) ότι το άρθρο 9α της εν λόγω οδηγίας προβλέπει απλουστευμένη διαδικασία για την τροποποίηση του παραρτήματος προκειμένου να εξασφαλίζεται πλήρης συμμόρφωση προς τα κριτήρια επιλεξιμότητας· (3) ότι, επειδή ορισμένα αεροπλάνα που περιλαμβάνονται στο παράρτημα έχουν καταστραφεί και άλλα έχουν αποσυρθεί από το νηολόγιο της αντίστοιχης αναπτυσσόμενης χώρας, απαιτείται επομένως τροποποίηση του παραρτήματος· (4) ότι η επιτροπή για την ασφάλεια στην πολιτική Αεροπορία, η οποία έχει συγκροτηθεί βάσει του κανονισμού (ΕΟΚ) αριθ. 3922/91 του Συμβουλίου(3)(4), όπως τροποποιήθηκε από τον κανονισμό (ΕΚ) αριθ. 2176/96 της Επιτροπής(5), συμφωνεί με τις διατάξεις της παρούσας οδηγίας, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Το παράρτημα της οδηγίας 92/14/ΕΟΚ του Συμβουλίου τροποποιείται όπως ορίζεται στο παράρτημα της παρούσας οδηγίας. Άρθρο 2 1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν προς την παρούσα οδηγία το αργότερο έως την 1η Σεπτεμβρίου 1999. Ενημερώνουν αμέσως την Επιτροπή σχετικά. Τα κράτη μέλη μεριμνούν ώστε οι διατάξεις που θεσπίζουν σχετικά να περιέχουν ή να συνοδεύονται κατά την επίσημη δημοσίευσή τους από παραπομπή στην παρούσα οδηγία. Ο τρόπος της παραπομπής αποφασίζεται από τα κράτη μέλη. 2. Τα κράτη μέλη κοινοποιούν στην Επιτροπή το κείμενο των κύριων διατάξεων εσωτερικού δικαίου που θεσπίζουν στο πεδίο που διέπεται από την παρούσα οδηγία. Άρθρο 3 Η παρούσα οδηγία τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 21 Απριλίου 1999.

[Source: multi_eurlex | Tokens: 2464]